Kamenya na ndigiri gĩcunjĩ gĩa gatatũ
Ĩĩ rĩu hihi gwagĩthiire atĩa? Kamenya nĩ ekwĩhonokia kuma gwĩ gĩluũ kĩrĩa ang’etheire? Thoma ũhĩge, mũgĩ nĩ mũtaare…..
Kamenya nĩ endire mũno ndigiri ĩrĩa Ithikieri amenyerete gũkũagwo nĩyo agĩthiĩ mabataro make. No tondũ no biacara akiuga haithuru nĩ ekũbundithia ĩngĩ wĩra ũcio. Magĩthogorana na makĩiguithaniria thogora, thũgũrĩ ĩgĩthira. Na matanatigana Ithikieri akĩĩra Kamenya atĩ ndigiri ĩyo nĩkwarĩrio yaragĩrio nĩgetha ĩthiĩ kana ĩrũgame. Akĩmwĩra atĩ wenda ithiĩ mũndũ amĩraga hareruya, wenda ĩrũgame ũkamĩĩra ameni. We Kamenya akĩhũthia ũndũ ũcio nĩ gĩkeno gia kuona atĩ nĩ ahota kũhatĩka mũkũrinũ biu na agũra ndigiri ĩyo raithi kũrĩ ũrĩa eciragĩria. Ataraga bainda ĩrĩa egũthiĩ kuona amĩendia Kĩnarĩ na akona cingĩrĩte biũ. Nĩkĩo nĩ ahĩkaga mũkũrinũ matigane ndakericũkwo. We agĩikarĩra ndigiri na akĩmĩra ‘Hareruya’, ndigiri ĩgĩkũũra ĩrorete na ya bara. Nĩ akĩiguaga mwago na mwinjoyo wa gũkuo nĩ ndigiri na agathiĩ akĩhuhaga tũmĩrũri.
Kamenya aatarĩte atĩ egũthiĩ kinya gĩceceni kĩa ngari ya mwaki, ahaicie ndigiri mbogi na agacukĩre Matathia ambatie ndigiri Kamae na ona mũgũri Magĩna kana ona Kĩmende amĩendie kuo bata no teni. Rĩrĩa ndigiri yaumĩrire bara na ĩkĩrika kuona mĩtokaa na marori na tũragita, ĩgĩtigĩra. Na tondũ ndĩarũgamaga ĩtahetwo watho ĩgĩthiĩ tu ĩkĩranĩirie bara ĩkĩhĩtia hanini ĩgũthwo nĩ ngari. Nĩrĩo Kamenya onire kĩrori gĩũkĩte thibiindi iria ngananie na akĩenda ndigiri ĩrũgame kĩambe kĩhĩtũke. Akĩĩra ndigiri ĩrĩa ,Rũgama!’ ndigiri ndĩaiguaga kĩu. ‘Bunda rũgama!’ ndigiri no gũthiĩ tu ĩrorete mbere nakĩo kĩrori no gũũka. Kamenya akĩambĩrĩria kũmaka. Akĩgeria kũririkana ciugo iria ekwĩrĩtwo cia kũrũgamia ndigiri akiuga ‘hareruya!’ Ndigiri ĩria kũigua ũguo ĩkiongerera ihenya ĩgĩthiĩ hakuhĩ ta mbarathi. Ndereba wa kĩrori ona ndigiri na mwene matengerete akĩhũra honi na hinya. Rĩrĩa ndigiri yaiguire honi yagamba ĩkĩruga na mũkĩra-inĩ o ĩrĩ o thibiiti igĩtuthura karũgiri karĩ ho igĩthiĩ ĩrorete na kũu ngurumo.
Rĩu Kamenya akĩmenya e hakuhĩ gũthira. Nĩ aririkanaga atĩ yo ndigiri yaragĩrio kiugo gĩkonainie na ndini ĩkarũgama. Akĩambĩrĩria iria ciothe ooĩ. Agĩĩtana, ‘Njicũ!’ hatiokire ũndũ. ‘Mũhonokia! Mũkũũri! Mũtharaba! Thaburi! Mariamu! Wagĩthomo!’ Gũtirĩ wa macio watũmire ndigiri ĩtinie thibindi. Yo yaigua ciugo icio ĩkaririkan ũrĩa mwene yo arũgaga akĩhũraga ndarama, ĩgĩteng’era gũkĩra mbarathi. Rĩu yoete gĩcuthĩ na igũrũ ta mbarathi cia makaũmboi a Njimi Ronja matengeretie ahĩndĩ atune. Ndigiri rĩu yarorete o harĩa kĩharũrũka-inĩ, Kamenya akĩririkana Ngai hĩndĩ ĩyo arĩ hatĩka-inĩ.
Akĩambĩrĩria kũhoya. Na ũririkane arahoya arĩ o ndigiri igũrũ, nayo ĩthiĩte ĩ karatathi. Akiuga anĩrĩire,
‘Rĩu we Ngai, nama nĩ ũĩ atĩ ndigiri ĩno ti kũiya ndaiya. Ndamĩgũra kwa wa Gĩthomo, na nĩ kũriganĩrwo ndariganĩrwo nĩ ũrĩa ĩragwo nĩgetha ĩrũgame. Na rĩu nĩyo ĩyo ĩndoretie kĩharũrũka-inĩ kĩrĩa gĩtarĩ mũndũ ũrĩ weruta kuo, woiga ngakue. Angĩkorwo we Ngai wonete atĩ wega nĩ niĩ ngue kĩa ndigiri, na ũĩ ndirĩ ndaiya ndigiri ya mũndũ kana kĩĩ kĩene tiga o gũthondeka teni, rĩu akorwo ũkwenda ngue gĩkĩ, gĩtũme atheru aku manyamũkĩre tondũ gũtirĩ ũndũ ũngĩ ĩno ndigiri ndĩrũgama.’ Nayo ndigiri hĩndĩ ĩno ĩthiĩte irira ngananie.. Itigarĩĩtie makinya merĩ ĩharũrũke na kũu kĩharũrũkainĩ gĩtonekaga muico tiga o mĩthia ya mĩtĩ na nyaige ciahenagia-rĩ, Kamenya akĩrĩkia mahoya.o anĩrĩire, ‘Ndahoya thĩiniĩ wa rĩtwa rĩa Njĩcũ Mwathani witũ, Ameni!’ Ndigiri ĩkĩrũgama rĩrĩa yaiguire ameni. Yatigarĩtie ikinya rĩmwe tu ĩgwe na kũu kĩharũrũkainĩ kĩu. Kamenya akĩhũmũka akiuga, ‘Thengiũ Ngai nĩ wanjigua!, Ũrogocwo Mũhonokia nĩ wahonokia! Athanda! Ngai wĩ wa magegania! Thengiũ Ngai! Hareruya!’ Ndigiri ĩgĩkũũra…..
kik_Latn kik_Latn kik_Latn kik_Latn kik_Latn kik_Latn kik_Latn